Месяца сентября в 13-й день

Память обновления храма святаго Христа и Бога нашего Воскресения.

***На Господи, воззвах: Обновления 3, глас 6, самогласны:***

Обновле=ния почита=ти,/ ветхий закон и до=бре имеющся,/ паче же но=вая почитати обновле=ньми./ Обновля=ются бо о=строви к Богу,/ яко глаго=лет Иса=ия,/ я=же разуме=ти подоба=ет/ от язы=к це=ркви ны=не устроя=емыя/ и водруже=ние прие=млющия тве=рдое Богом./ Темже и мы настоя=щая обновле=ния\ духо=вно да торжествуим.

Обновля=йтеся, бра=тие,/ и, ветхаго человека отложи=вше,/ в но=вости жизни жи=тельствуйте,/ всем узду= наложи=вше, от нихже смерть:/ вся уды накажем,/ всякую лукавую древа снедь возненави=девше,/ и сего ради точию помина=юще, древних да бежи=м./ Тако да обновляется человек,\ сице чти=тся обновле=ний день.

Положил еси столп крепости/ Церковь Твою, Христе, Превечный Слове,/ основал еси бо сию на камени веры./ Темже недви=жна пребыва=ет во век,/ иму=щи Тя тоя= ради в после=дняя/ невра=щно бы=вша Челове=ка./ Благодаряще у=бо, воспеваем Тя, глаго=люще:/ Ты еси прежде веков, и на век, и еще Царь наш,\ слава Тебе.

***Слава, обновления, глас 6. Самогласен.***

Память обновлений совершающе, Го=споди,/ Тя, святыни Дателя, сла=вяще, молим,/ освяти=тися нашим чу=вством душ,/ молитвами славных страстотерпец,\ Блаже Всесильне.

***И ныне, предпразднства, глас тойже:***

Днесь Древо явися,/ днесь род еврейский погибе,/ днесь верными цари вера является,/ и Адам древа ради испаде,/ и паки Древом демони вострепеташа:// Всесильне Господи, слава Тебе.

***На стиховне стихиры предпразднства, глас 5.***

Радуйся, живоносный Кресте,/ благочестия непобедимая победа,/ дверь райская,/ верных утверждение,/ Церкве ограждение,/ имже тля разорися и упразднися,/ и попрася смертная сила,/ и вознесохомся от земли к Небесным;/ оружие непобедимое,/ бесов сопротивоборче,/ слава мучеников,/ преподобных яко воистину удобрение,/ пристанище спасения,// даруяй миру велию милость.

Стих: Возносите Господа Бога нашего// и покланяйтеся подножию ногу Его, яко свято есть.

Радуйся, Господень Кресте,/ имже разрешися от клятвы человечество,/ сущия радости знамение,/ прогоняяй враги во твоем воздвижении, всечестне,/ нам помощниче, царей державо,/ крепость праведных,/ священников благолепие,/ воображаемый, и лютых избавляяй,/ жезл силы, имже пасемся,/ оружие мира, егоже со страхом обстоят Ангели,/ Христа Божественная слава,// подающаго миру велию милость.

Стих: Бог же, Царь наш прежде века,// содела спасение посреде земли.

Радуйся, слепых наставниче,/ немощных врачу,/ воскресение всех умерших,/ воздвигнувый ны, во тлю падшия,/ Кресте честный,/ имже разрушися клятва, и процвете нетление,/ и земнии обожихомся,/ и диавол всеконечно низвержеся./ Днесь воздвизаема тя видяще руками архиерейскими,/ возносим Вознесеннаго посреде тебе/ и тебе покланяемся,// почерпающе богатно велию милость.

***Слава, обновления, глас 2. Анатолиево:***

Обновление соверша=юще/ всесвященнаго храма Твоего Воскресения,/ Тебе славим, Господи, освяти=вшаго сего=,/ и соверши=вша самосоверше=нною Твоею благода=тию,/ и крася=щагося в нем свяще=нствуемыми от ве=рных/ та=инственными и свяще=нными же=ртвами,/ и прие=млюща от рук раб Твоих/ безкро=вныя и пречи=стыя жертвы,/ воздава=юща же право принося=щим\ грехов очище=ние и велию милость.

***И ныне, предпразднства, глас тойже:***

Божественное сокровище, в земли крыемое,/ Жизнодавца Крест,/ на небесех показася царю благочестивому,/ и победы на враги подписание являет разумно;/ егоже радостно верою и любовию божественно востек к высоте зрения,/ тщанием же того от земных недр изнесе,// во избавление мира и спасение душ наших.

***Тропарь обновления, глас 4:***

Якоже вышния тверди благолепие,/ и ни=жнюю споказа=л еси красоту= святаго селения славы Твоея, Господи,/ утверди= сие во век века/ и приими= наша в нем непрестанно приносимая Тебе моления, Богородицею,\ всех Животе и Воскресение.

***И ныне, предпразднства, глас тойже:***

Животворящий Крест Твоея благости,/ егоже даровал еси нам недостойным, Господи,/ Тебе приносим в молитву:/ спаси люди и град Твой молящийся, Богородицею,// Едине Человекелюбче.

***По 3 песни канона Кондак, глас 4.***

Небо многосветлое церковь показася,/ вся просвещающая верныя, в нейже стояще, зовем:\сей дом утверди, Господи.

***Таже седален, глас 8.***

Свидетельства скинию Христос показа,/ и божественный Моисей на земли водрузи,/ и храм обновляет Соломон в жертвах,/ мы же, к новому Иерусалиму верою прибегающе,/ давидски дадим божественное воспевание Распеншемуся нас ради,/ просяще прощения всех, имиже согрешихом.

***И ныне, предпразднства, глас тойже.***

Простер Моисей руки к высоте небесней,/ прообразоваше Крест, Божественное оружие верных,/ на немже Христос грехи пригвозди./ Тем враг плакаше, стражда болезненно чувствы, глаголаше:/ древяное мя копие прободе посреде сердца моего./ Христос вся от адских уз решит.

***По 6 песни Кондак, глас 2.***

Обновления духа в сердцах/ и просвещение внутренним даруй/ верою совершающим священная обновления храма дому Твоего,/ ему=же благоволил еси созда=тися/ в Твое Божественное Имя,\ Едине во святых Прославляемый.

***Икос:***

Память совершая обновлений,/ мудрейший древле Соломон Богу/ животных безсловесных приноша=ше всесожжения и же=ртвы,/ егда= же ныне Истина и Благодать прии=де на землю,/ жертвы а=бие преложи=,/ жертвовав Жертву на спасение наше в Себе, яко Человеколюбец./ Церковь освяти и непоколебиму сию покажи,\ Един во святых Прославляемый.

***Светилен обновления. Подобен: Духом во святилищи:***

Юже пречистою Кровию искупил еси, Слове,/ всечудную и всечестную и Святую Церковь обнови Духом, Блаже,/ и удобри зарями божественнейшими, славою прославляя/ достойно Твоего храма обновление совершающих.

***Слава, и ныне, предпразднства.***

Светодательными сияньми Крест Господень, в того вознесение,/ вся любовию божественною, предлежа, призывает:/ приидите, сего вси радостию, и любовию, и страхом целуем верно/ и прославим Единаго Творца и Владыку.

***На хвалитех стихиры обновления на 6, глас 4.***

Подобен: Дал еси знамение:

Днесь божественный,/ и священный, и честный Христова Воскресения/ светло обновляется светоносный дом,/ и дает миру Гроб/ Божественный Живот,/ и вручает источник безсмертный,/ точит струи благодати чудес,/ обилует воды, и дарует исцеления// того верою поющим.

Возсия свыше световидная заря, сияющи/ и вся просвещающи;/ верно убо почтим Христа Содетеля Воскресение вси/ и обновлений священных живоносное/ божественное торжество,/ в песнех воспразднуим/ и во псалмех воскликнем,/ яко да милостива обрящем// Спаса и Господа.

Посреде земли возносима/ предувидети желающе/ Креста скиптр святый,/ души предочистим и озарим разумы,/ светом просвещающеся;/ и, силою Божественною облистаеми, Христа воспоим,/ Древом честным Его священие подающаго/ верою взывающим// и тепле Того поющим.

Ины стихиры, глас 1, самогласны.

Иоанна Монаха: Обновляйся, обновляйся, новый Иерусалиме,/ прииде бо твой свет, и слава Господня на тебе возсия:/ сей дом Отец созда,/ сей дом Сын утверди,/ сей дом Дух Святый обнови,// просвещаяй и утверждаяй и освящаяй души наша.

Анатолия: Древле убо обновляя храм, Соломон/ безсловесных животных жертвы/ и всесожжения принесе, Господи./ Егда же благоволил еси, Спасе,/ образом убо упразднитися, познатися же истине,/ безкровныя жертвы роди человечестии приносят славе Твоей,/ всеми бо владычествуяй,// всяческая освящаеши Святым Духом.

Глас 4. Иоанна Монаха:

Обновляется днесь яже от язык Церковь/ честною и животочною Кровию от пречистых и нетленных ребр/ воплощшагося от Святыя Девы/ Христа, Бога нашего./ Темже, собравшеся верных лицы,/ прославим Отца и Сына и Святаго Духа,// Едино Божество, содержащее всяческая.

Слава, глас 3. Самогласен:

К себе восходи, человече,/ буди нов вместо ветхаго/ и души празднуй обновления,/ дондеже время жития;/ да обновляется тебе всякаго жития путь,/ древняя бо преидоша, се быша вся нова./ Сие празднику плодопринеси,/ добрым изменением изменяем:/ сице обновляется человек,// тако чтится обновлений день.

И ныне, предпразднства, глас тойже, Иоанна Монаха:

Христе, Боже наш, вольное Твое распятие/ во общее воскресение рода человеческаго восприемый/ и тростию Креста обагрением червленым Твоя персты окровавивый,/ оставительная нам царски подписати человеколюбствовав,/ не презри нас, бедствующих,/ и паки еже от Тебе разстояния./ Но ущедри, Едине Долготерпеливе, сущия во обстоянии люди Твоя/ и востани, побори борющия ны,// яко Всесилен.

На Литургии

Блаженны от канона Обновления, песни 3-я и 6-я.

Прокимен, глас 4: Дому Твоему подобает святыня, Господи,// в долготу дний. Стих: Господь воцарися, в лепоту облечеся.

Причастен: Господи, возлюбих благолепие дому Твоего и место селения славы Твоея. Аллилуиа, трижды.